Hildur Björnsdóttir borgarfulltrúi Sjálfstæðisflokks segir veru Dags B. Eggertssonar borgarstjóra í þverpólitísku teymi , sem falið var að móta tillögur að viðbrögðum við þeim ábendingum sem fram komu í skýrslu innri endurskoðunar um braggann að Nauthólsvegi 100 , vera farna að trufla málið . Hún hafnar því alfarið í samtali við blaðamann mbl.is að ákvörðun hennar um að víkja úr hópnum ef Dagur taki þar einnig sæti sé nokkurs konar pólitískt leikrit , eins og Dóra Björt Guðjónsdóttir , forseti borgarstjórnar og oddviti Pírata , sagði um helgina . „ Þetta er nú ekki í fyrsta og ekki í annað eða þriðja sinn , heldur hefur þetta nú gerst margítrekað á þessu kjörtímabili , að í hvert skipti þegar við í minnihlutanum komum með einhverja gagnrýni og meirihlutinn virðist vera rökþrota , erum við sökuð um pólítiska spilamennsku eða pólitískt leikrit , “ segir Hildur og bætir því við að þetta sé auðvitað ekki neitt slíkt . „ Við gagnrýndum það strax í upphafi þegar til þessarar nefndar var stofnað að borgarstjóri sæti í henni . Við ákváðum hins vegar að taka sjálf sæti í henni og ég , til þess að reyna að gera gagn og til að koma í veg fyrir að annað eins mál gæti endurtekið sig . Okkur fannst líka ótækt að meirihlutinn einn myndi einhvern veginn vinna úr þessu máli og við gagnrýndum strax [ á borgarráðsfundi 20. des. ] að borgarstjóri sæti þar , ég sá að Dóra var nú eitthvað að draga úr því , en hún var ekki einu sinni á fundinum svo það er nú dálítið sérkennilegt , “ segir Hildur . Farið að trufla málið þótt vinnan sé ekki hafin Hildur segist ekki hafa fengið neitt fundarboð á fyrsta fund hópsins og segir að hún muni ýta á eftir því berist það ekki fljótlega . Hún telur líklegt að fundarboðið hafi ekki enn komið „ út af allri umræðunni um blessaðan hópinn “ og veru borgarstjóra í honum . „ Núna er vera Dags í þessum hópi orðin aðalumræðuefnið og þetta er svolítið farið að trufla málið . Við eigum öll að vera sammála um það að reyna að ná einhverri góðri niðurstöðu úr þessu máli , vinna vel úr þessari skýrslu og tryggja það að við lögum þarna stjórnsýsluna og allt eftirlit svo að mál sem þetta geti ekki endurtekið sig , “ segir Hildur , sem telur að forsendur fyrir vinnu sem miði að trúverðugri niðurstöðu séu brotnar , gangi Dagur ekki að hennar kröfu . En hvernig sér hún fyrir sér að þessi hópur gæti verið skipaður , ef að borgarstjóri tekur þá ákvörðun að víkja sæti , eins og Hildur vill að hann geri ? „ Mér þætti skynsamlegast og eðlilegast að það kæmi inn einhver hlutlaus aðili , það gæti verið einhver frá innri endurskoðun sem kom að gerð skýrslunnar eða jafnvel einhver stjórnsýslufræðingur sem gæti komið með gott innlegg í einhverjar stjórnkerfisbreytingar . Það gæti þá verið einn frá meirihluta og einn frá minnihluta og einhver hlutlaus aðili , “ segir Hildur og bætir við að vilji meirihlutinn „ vinna vel úr þessu máli “ eigi ekki að skipta máli hvort það sé pólitískur meirihluti í hópnum .